《拟崔颢长安道》
明代·赵迪

长安道上春如绮，朝来冠盖奔流水。谁人不畏霍家奴，甲第豪雄连戚里。

望中车马多如云，卫青新拜大将军。腰间金印悬紫绶，门前翠盖拥朱轮。

将军自是椒房宠，由来天幸承恩重。侍猎长杨赤羽旗，陪游上苑黄金鞚。

道傍青青杨柳垂，五陵年少多光辉。兰阶珠弹鸣珂去，柳市银灯夜醉归。

香尘百里花如雾，乳燕双双春欲暮。来往惟闻歌吹声，行人识是长安路。

作者简介：福建惠安人，字景哲，自号白湖小隐。以诗名。有《鸣秋集》。